У складу са чланом 5. Уредбе о средствима за подстицање програма или недостајућег дела средстава за финансирање програма од јавног интереса које реализују удружења („Службени гласник РС”, бр. 16/2018), чланом 7. Одлуке о финансирању добровољног ватрогаства на територији града Краљева („Службени лист града Краљева“ бр. 40/2023) и Одлуком о буџету града Краљева за 2025. годину („Службени лист града Краљева“ бр. 49/2024),

Градоначелник града Краљева расписује

**ЈАВНИ КОНКУРС**

**ЗА ФИНАНСИРАЊЕ ПРОГРАМА И ПРОЈЕКАТА   
ВАТРОГАСНИХ САВЕЗА И ДОБРОВОЉНИХ ВАТРОГАСНИХ ДРУШТАВА У ОБЛАСТИ**

**ДОБРОВОЉНОГ ВАТРОГАСТВА**

**1. ПРЕДМЕТ ЈАВНОГ КОНКУРСА**

Расписује се Јавни конкурс за суфинансирањеи финансирање програма и пројеката од јавног интереса за град Краљево, које реализују ватрогасни савези и добровољна ватрогасна друштва (у даљем тексту: ДВД), у области добровољног ватрогаства.

**2. УСЛОВИ УЋЕШЋА НА КОНКУРСУ**

На јавном конкурсу може да учествује ватрогасни савез или ДВД:

1. које има статус правног лица и регистровано је у Агенцији за привредне регистре сходно прописима који регулишу област добровољног ватрогаства;
2. које пројекат реализује искључиво на територији града Краљева;
3. које сагласно одредбама статута остварује циљеве из области добровољног ватрогаства и
4. које није у поступку ликвидације, стечајном поступку или под привременом забраном обављања делатности.

**3. ОБАВЕЗНА КОНКУРСНА ДОКУМЕНТАЦИЈА**

Учесник конкурса обавезан је да достави попуњене прописане обрасце и следећу документацију:

1. пријава на конкурс (образац бр. 1)
2. предлог пројекта (образац бр. 2)
3. буџет пројекта са наративним приказом буџета (образац бр.3 и бр. 4)
4. Извод из регистра надлежног органа
5. Писану изјаву о суфинансирању, односно уговор о партнерству (уколико постоји)
6. Доказ о ликвидности ДВД (или савеза), односно извештај о завршном рачуну за претходну годину уколико конкурише за износе преко 500.000 динара

Уз конкурсну документацију подноси се изјава одговорног лица подносиоца пријаве, дата под кривичном и материјалном одговорношћу:

* Да су сви подаци наведени у пријави истинити и тачни
* Да ће додељена средства бити наменски утрошена
* Да ће у законском року бити достављен извештај о реализацији пројекта са одговарајућом финансијском документацијом
* Да ће током реализације пројекта у публикацијама и медијима бити назначено да је реализацију финансирао / подржао град Краљево.

**4. ПРОЦЕДУРА И РОК ЗА ПРИЈАВЉИВАЊЕ**

Оверен и одштампан Образац пријаве са обавезном и пратећом конкурсном документацијом, достављају се у затвореној коверти са назнаком „За конкурс у области добровољног ватрогаства – не отварати” на адресу Градска управа града Краљева, Одељење за послове цивилне заштите, Трг Јована Сарића бр. 1, Краљево.

Конкурсна документација може се преузети са интернет странице града Краљева [www.kraljevo.rs](http://www.kraljevo.rs). За додатне информације можете се обратити путем електронске поште на адресу [civilnazastita@kraljevo.org](mailto:civilnazastita@kraljevo.org).

**Рок за подношење пријаве на** овај јавни конкурс је **15 дана** од дана објављивања јавног конкурса на званичном сајту града Краљева ([www.kraljevo.rs](http://www.kraljevo.rs)), дакле закључно са **25.07.2025. године.**

Ватрогасни савези и добровољна ватрогасна друштва могу поднети само једну пријаву по конкурсу у текућој години.

**5. НАМЕНА И ИЗНОС СРЕДСТАВА**

Средства намењена ватрогасним савезима и добровољним ватрогасним друштвима користе се за:

* унапређење ватрогаства и система заштите од пожара кроз едукације грађана о важности заштите од пожара и обуке како да рукују, користе и употребе средства за гашење пожара;
* у сарадњи са Сектором за ванредне ситуације, спровођење превентивних мера ради спречавања настанка пожара обиласком и указивањем власницима и корисницима објеката на недостатке који могу бити узрок пожара и упућивање како да те недостатке отклоне;
* оспособљавање и опремање оперативне јединице за извршавање задатака заштите од пожара;
* стручно оспособљавање, усавршавање и обучавање припадника добровољних ватрогасних јединица и чланова друштва из области заштите од пожара у складу са законом;
* спровођење лекарских прегледа за припаднике добровољних ватрогасних јединица;
* активности омладинског клуба на промовисању добровољног ватрогаства и ширењу свести о значају добровољног ватрогаства међу младима;
* учешће на такмичењима из области противпожарне заштите;
* активности на ширењу значаја добровољног ватрогаства;
* набавка, текуће одржавање, као и регистрација возила у власништву ватрогасних савеза и добровољних ватрогасних друштава (камиона за гашење пожара и возила за превоз људи и опреме) и осталих средстава и опреме која се користи у спровођењу заштите од пожара;
* инвестиционо и текуће одржавање објеката намењених за рад удружења и смештај средстава и опреме;
* активности и посебне мере које се спроводе у заштити од пожара у пољопривреди и
* пројекте који доприносе спречавању или смањењу ризика од других елементарних непогода и техничко-технолошких несрећа, која су од значаја за учешће ватрогасним савезима и добровољним ватрогасним друштвима као део система смањења ризика од катастрофа и управљања ванредним ситуацијама, односно, цивилне заштите града Краљева.

Укупан износ средстава планиран за финансирање програма удружења у области добровољног ватрогаства из буџета града Краљева у 2025. години износи 5.000.000,00 динара.

**6. ТРАЈАЊЕ ПРОЈЕКТА**

Средства се додељују за пројекте који ће трајати најдуже до 31.12.2025. године.

**7. КРИТЕРИЈУМИ ЗА ИЗБОР ПРОГРАМА**

Избор пројеката за активности друштва врши се на основу следећих критеријума:

* унапређење система цивилне заштите, односно система смањење ризика од катастрофа и управљања ванредним ситуацијама у односу на постојеће стање;
* доступност и активно укључивање грађана - волонтера у реализацију пројекта;
* доступност и активно укључивање омладинског клуба у реализацију пројекта;
* величина циљне групе;
* број промотивних активности које до- приносе образовању, одговорном понашању и активном учешћу грађана у заштити од пожара у граду Краљеву;
* могућност решавања појединачних проблема у области унапређења заштите од пожара;
* активности које доприносе унапређењу знања о одређеној теми у области заштите од пожара, спасавање људи и имовине, спречавање и сузбијање других техничко-технолошких несрећа и елементарних непогода;
* економичности буџета пројекта, усклађености буџета са планираним активностима;
* број успешно реализованих пројеката у периоду од три календарске године пре датума објављивања конкурса на територији града;
* ефекти пројекта;
* референце програма: област у којој се реализује програм, дужина трајања програма, број корисника програма, могућност развијања програма и његова одрживост;
* циљеви који се постижу: обим задовољавања јавног интереса, степен унапређења стања у области у којој се програм спроводи;
* суфинансирање програма из других извора: сопствених прихода, буџета Републике Србије, међународних фондова, поклона, донација, легата, кредита и друго, у случају недостајућег дела средстава за финансирање програма;
* законитост и ефикасност коришћења средстава и одрживост ранијих програма: ако су раније коришћена средства из буџета, да ли су испуњене уговорне обавезе.

Критеријуми за доделу средстава за пројекте текућег одржавања возила у власништву ватрогасних савеза и добровољних ватрогасних друштава и осталих средстава и опреме која се користи у спровођењу заштите од пожара и инвестиционог и текућег одржавања објеката намењених за рад удружења и смештај средстава и опреме су:

1. за возила
   * укупан број и врста, старост и техничке карактеристике, трошкови сервисирања и регистрације;
2. за опрему:
   * замена дотрајале опреме, максимална искоришћеност појединачних предмета, рационално коришћење и чување опреме;
3. за објекте:
   * степен угрожености објекта, побољшање енергетске ефикасности, редовни трошкови годишњег одржавања.

Приликом одређивања критеријума за доделу срестава наведених у претходном ставу Комисија ће се руководити начелима одговорног понашања и оценом да су средства и опрема коришћени са пажњом доброг домаћина, без ризика по безбедност људи и имовине приликом обављања редовне делатности удружења – гашења пожара и спасавања људи и имовине.

**8. РОКОВИ ЗА ОДЛУЧИВАЊЕ О ДОДЕЛИ СРЕДСТАВА**

1. **Листа вредновања и рангирања пријављених програма**, коју утврђује комисија, биће објављена на званичној интернет страници града Краљева*,* **у року од** 8 **дана од дана истека рока за подношење пријава**.
2. Учесник конкурса може уложити **приговор** Комисији **у року од 5 дана од дана објављивања предлога ранг-листе,** о чему Комисија одлучује у року од 8 дана од дана истека рока за подношење приговора**.**
3. Комисија објављује коначну ранг-листу названичној интернет страници града Краљева. Градско веће града Краљева на основу коначне ранг-листе доноси решење о финансирању пројеката, на основу кога градоначелник града Краљева закључује појединачне уговоре.
4. Неблаговремене и непотпуне пријаве, као и пријаве које је поднело удружење које не испуњава услове за учешће на конкурсу, одбацују се.

**ГРАД КРАЉЕВО ГРАДОНАЧЕЛНИК ГРАДА КРАЉЕВА**

**Број: др Предраг Терзић, виши научни сарадник**

**Дана:10.07.2025. године**